Мектепке дейінгі тәрбие мен оқытудың үлгілік оқу жоспарының және
Мектепке дейінгі тәрбие мен оқытудың үлгілік оқу бағдарламасының негізінде 2026-2027 оқу жылына арналған
ұйымдастырылған іс-әрекеттің перспективалық жоспары


Мектепке дейінгі ұйым (білім беру ұйымының атауы)Жекеменшік Мейірім балабақшасы
Топ: ересек топ Құлыншақ 
Балалардың жасы: 4 жастағы балалар
Қандай кезеңге жасалды (айды, жылды көрсету): ақпан, 2026-2027 оқу жылы

	Айы
	Ұйымдастырылған іс-әрекет
	Ұйымдастырылған іс-әрекеттің міндеттері

	Ақпан
	Дене тәрбиесі
	Сапқа тұру, сап түзеу, сапқа қайта тұру. Бір-бірден сапқа тұру, бір-бірінің жанына сапқа және шеңберге тұру. Екеуден, үшеуден бірінің артынан бірі қатарға тұру, бағыт бойынша түзелу; араларын алшақ ұстау және жақын тұру.
Негізгі қимылдар.
Жүру: өкшемен, аяқтың сыртқы қырымен, адымдап, жан-жаққа қосалқы қадаммен сапта бір-бірден жүру, жүруді жүгірумен, секірумен алмастырып, бағытты және қарқынды өзгертіп жүру, қол мен аяқ қимылдарын үйлестіру.
Тепе-теңдікті сақтау: сызықтардың арасымен (арақашықтығы 15 сантиметр) жүру; қырлы, көлбеу тақтай бойымен (ені 2 сантиметр, биіктігі 30-35 сантиметр) жүру.
Жүгіру: аяқтың ұшымен, тізені жоғары көтеріп, адымдап жүгіру, сапта бір-бірден, шеңбер бойымен, "жыланша", шашырап жүгіру; түрлі тапсырмаларды орындай отырып: шапшаң және баяу қарқынмен, жетекшіні ауыстырып жүгіру.
Еңбектеу, өрмелеу: көлбеу тақтай бойымен төрттағандап еңбектеу; табан мен алақанға сүйеніп, төрт тағандап еңбектеу, 50 сантиметр биіктікте ілінген арқанның астынан еңбектеу; гимнастикалық қабырғаға жоғары-төмен ауыспалы қадаммен өрмеле.
Секіру: бір орында тұрып, қос аяқпен секіру, 2–3 метр қашықтыққа алға ұмтылып қос аяқпен секіру, бір орында тұрып, оңға, солға бұрылып секіру; аяқты бірге, алшақ қойып, бір аяқпен (оң және сол аяқты алмастыру) секіру, 20–25 сантиметр биіктіктен секіру.
Лақтыру, домалату, қағып алу: заттардың арасымен доптарды, құрсауларды бір-біріне домалату; заттарды қашықтыққа лақтыру (3,5–6,5 метрден кем емес); допты бір-біріне төменнен және бастан асыра лақтыру (1,5 метр қашықтықта), қағып алу.
Ырғақтық жаттығулар. Таныс, бұрын үйренген жаттығуларды және қимылдарды музыкамен сүйемелдеу арқылы орындау.
Жалпы дамытушы жаттығулар.
Кеудеге арналған жаттығулар.
Екі қолды белге қойып, оңға-солға бұрылу (жылдам және бір қалыпты). Оңға, солға еңкею, шалқаю. Тұрған қалыпта екі аяқ бірге (алшақ), алға еңкейіп, қолдың саусақтарын аяқтың ұшына жеткізіп, заттарды қою және жоғары көтеру. Тізерлеп отырып, допты өзінен айналдыра домалату. Бір аяқты жоғары көтеріп, жоғары көтерілген аяқтың астынан затты бір қолдан екінші қолға беру. Отырған қалыпта екі аяқты жоғары көтеру, бүгу және жазу, төмен түсіру. Екі аяқты айқастырып, отыру және тұру. Тізерлеп тұрып, алға еңкею және артқа шалқаю, екі аяқты кезек бүгу және жазу, көтеру және түсіру. Қолына зат ұстап, шалқасынан жатып, қолды созу және осы қалыпта етпетінен бұрылып жату. Етпетінен жатқан қалыпта иықтарын, басын, қолдарын алға созып көтеру.
Спорттық жаттығулар.
Шанамен сырғанау: төбешіктен сырғанау; бір-бірін сырғанату, шанамен төбешікке көтерілу, төбешіктен түскенде тежеу. Мұз жолмен өз бетінше сырғанау.
Шаңғымен жүру: шаңғымен бірінің артынан бірі жүру; ересектердің көмегімен шаңғыны киіп, шешу.
Қимылды ойындар.
Қимылды ойындарға қызығушылықты дамыту. Таныс ойындарды ұйымдастыруда бастамашылдық, дербестік танытуға баулу. Ойындарда физикалық қасиеттерді (жылдамдық, күш, шыдамдылық, икемділік, ептілік) дамыту. Қимылды ойындарда жетекші рөлді орындауға үйрету, ойын ережелерін саналы түрде сақтауға баулу. Доптармен, секіргіштермен, құрсаулармен ойындарда балалардың белсенділігін дамыту.
Дербес қимыл белсенділігі.
Балалардың доптармен, қозғалатын ойыншықтармен, құрсаулармен ойындарын қолдау, дене шынықтыру құралдарын, спорттық және қимылды ойындарға арналған атрибуттарды пайдалануға ынталандыру. Балаларды педагогпен бірге жаттығуларды орындауға, қимылды ойындарға қатысуға тарту. Балалардың жас және жеке ерекшеліктерін ескере отырып, ағзаға түсетін салмақты реттеу. Ауа-райының жағдайларын ескеріп, таза ауада балалардың қимылдарды орындауы үшін жағдайлар жасау.
Салауатты өмір салтын қалыптастыру.
«Денсаулық - зор байлық» сөзінің мәнін түсіну, өзінің жасаған ісәрекетінің ағзаға әсерін, тістерді тазалаудың пайдасын, суық тимеудің алдыналуға болатынын түсіну. Салауатты өмір салты туралы ұғымдарды кеңейту.
Мәдени-гигеналық дағдыларды жетілдіру.
Тамақтану әдебін сақтау. Тамақты асықпай шайнау, асхана құралдарын (қасық, шанышқы), майлықты дұрыс қолдану, тамақтанып болғаннан кейін ауызды шаю.
Өзіне-өзі қызмет көрсету дағдылары.
Өзіне-өзі қызмет көрсету дағдыларын: өз бетінше киіну мен шешінуді, тісін тазалауды жетілдіру. Киімдерді жинау, ілу, ересектің көмегімен оларды
тазалау, құрғату. Бейнелеу әрекетінен соң құтыларды, қылқаламдарды жуу, үстелді сүрту.
Сауықтыру-шынықтыру шаралары.
Шынықтырудың барлық түрлерін, жалпы және жергілікті су шараларын жүргізу: әрбір тамақтанғаннан кейін ауызды шаю. Жалпақ табандылықтың алдын-алу үшін түрлі жолдармен жалаң аяқ жүру. Қимылдауға ыңғайлы, жеңіл киіммен желдетілген бөлмеде дене жаттығуларын орындау. Тыныс алу жолдарын шынықтыру. 

	
	Жүзу
	Жүзу: суға түсу, суда ойнау; суда отырып, аяқтарын жоғары және төмен көтеріп қимылдар орындау; иекке дейін суда отыру, судан шығу; бетін суға малу; еркін әдіспен жүзуге талпыну.

	
	Тіл дамыту және көркем әдебиет
	Сөйлеудің дыбыстық мәдениеті.
  	Дауысты, дауыссыз дыбыстарды дұрыс айту дағдыларын бекіту. Артикуляциялық аппаратты жетілдіру.
  	Сөйлеу қарқынын өзгертуді бекіту: ақырын, жылдам сөйлеуді меңгерту үшін тақпақтар мен жаңылтпаштар айтқызу. 
  	Фонематикалық естуді дамыту: белгілі бір дыбыстан басталатын сөздерді есту арқылы ажырата білуге және атауға үйрету.
  	Сөздік қор.
  	Айналасындағы заттармен сөздік қорды кеңейту: тұрмыстық заттар және қоршаған орта заттарының қолданылу маңыздылығын түсіну, заттардың атауларын, олардың бөліктері мен бөлшектерін, олар жасалған материалдарды, материалдардың белгілі және белгісіз қасиеттерін сөйлеуде қолдану.
  	Баланың сөздік қорын айналасындағы өзін қоршаған ортадан тыс заттар мен құбылыстардың атауларымен кеңейту, аталған заттардың қолданылу аясы туралы балалармен талқылау.
  	Сөздік қорды ересектердің мамандықтарын білдіретін зат есімдермен, еңбек әрекетін білдіретін етістіктермен толықтыру.
  	Сөйлеуде күнделікті көп қолданылатын сын есімдерді, етістіктерді, есімдіктерді қолдану.
  	Сөздік қорды заттар тобын білдіретін жалпылаушы сөздермен, тұрмыстық электротехника заттарының және ұлттық тұрмыстық заттардың атауларын білдіретін және мағынасы қарама-қарсы антоним сөздермен байыту.
  	Балаларды қазақ халқының қонақжайлылық дәстүрімен таныстыру, қонақты күтіп алу, төрге отырғызу, "қонақ кәде", "сыбаға", ас қайыру, бата беру, қонақты шығарып салу дәстүрлерін үйрету арқылы үлкендерді сыйлауға, дастархан басында әдептілікті сақтауға баулу.
  	Тілдің грамматикалық құрылымы.
  	Сөйлемдегі сөздерді байланыстыруға, көмекші сөздерді дұрыс қолдануға үйрету, зат есімдерді жекеше және көпше түрде, сан есімдерді ретімен атауға, оларды зат есімдермен септіктерде қолдануға үйрету.
  	Байланыстырып сөйлеу.
  	Диалогтік сөйлеуді жетілдіру: әңгімеге қатысуға баулу, диалогке қатысушы үшін түсінікті сұрақтар қоюға және қойылған сұрақтарға дұрыс, толық жауап беруге баулу.
  	Балаларды әңгіме айтуға үйрету: затты, суретті өз бетінше қарап, сипаттауға, түрлі балалар әрекеттерінде бейнелеген суреттері, бұйымдары бойынша әңгімелер құрастыруға үйрету..

	
	
	- Қазақстан халқының мәдениетімен, салт-дәстүрлерімен таныстыру арқылы түрлі балалар әрекетінде балалардың ауызша сөйлеуін дамыту;
- баланың айналасындағы өзін қоршаған ортадан тыс заттар мен құбылыстар туралы ақпараттарды алуында оның қажеттіліктерін қанағаттандыру, оларды құрдастарымен талқылау;
- балаларға жастарына сәйкес тыңдауға, сахналауға, тәрбиелік мәні бар әдеби шығармаларды ұсыну;
- балалар әдебиетіне, театр әлеміне қызығушылықты дамыту.
Балалардың кітаптағы иллюстрацияларды өз бетінше қарастырып, ертегі, әңгіме құрастыруына мүмкіндік беру.

	
	Қазақ тілі
	- ересектермен және балалармен еркін қарым-қатынас жасау дағдыларын
қалыптастыру;
- Қазақстан халқының мәдениетімен, салт-дәстүрлерімен таныстыру арқылы түрлі балалар әрекетінде балалардың ауызша сөйлеуін дамыту;
- баланың айналасындағы өзін қоршаған ортадан тыс заттар мен құбылыстар туралы ақпараттарды алуында оның қажеттіліктерін қанағаттандыру, оларды
құрдастарымен талқылау;
- балалар әдебиетіне, театр әлеміне қызығушылықты дамыту.
Айналасындағы өзін қоршаған ортадан тыс заттар мен құбылыстар, оқиғалар туралы ақпараттарды алуға және оларды талқылауға мүмкіндік беру.
Тілдік дамытушы орта.
Ұжымдық әңгімеге қатысуға, әңгімелесушінің сөзін бөлмей, кезекпен сөйлеуге, бейнелеу құралдарын қолдана отырып, еркін ойындарда және сахналық қойылымдарда адамдар мен жануарлардың эмоционалды көңіл-күйін жеткізуге, сөйлесу барысында әңгімелесушінің назарын өзіне аудару үшін интонациямен сөйлеу мәнерін өз бетінше қолдануға, түрлі балалар әрекеттерінде өзінің және құрдастарының әрекетін түсіндіруге және дәлелдеуге баулу.
Сөйлеудің дыбыстық мәдениеті.
Қазақ тіліне тән ө, і, ү, ұ дыбыстарын жеке, сөз ішінде анық айтуға баулу.
Сөздік қор.
Кітаптан ертегілер, көркем шығармалар оқып беруде олардың мазмұнын дұрыс қабылдауға, кейіпкерлеріне жанашырлық танытуға, кейіпкердің ісәрекетіне өз ойын білдіруге баулу.
Тілдің грамматикалық құрылымы.
Сөздерді жіктеп, тәуелдеп, септеп қолдана білуге үйрету. Етістіктің болымсыз түрін немесе есім сөздермен қолданылатын «емес» шылауын қолдана білуге үйрету, үлгі бойынша жай, жайылма сөйлемдер құра білуге үйрету. Өз ойын жай және жайылма сөйлемдермен жеткізуге мүмкіндік беру.
Байланыстырып сөйлеу.
Бұрыннан таныс немесе бейтаныс ертегілер мен шағын көркем шығармалардың мазмұнын иллюстрациялар бойынша қайталап айтуға, өз бетінше ретімен қайталап айтуға, өзінің тәжірибесіне сүйеніп, суреттер бойынша әңгіме құрастыруға, ойыншықтар мен заттарды 4-5 сөйлеммен сипаттауға, берілген сурет бойынша оған дейінгі және одан кейінгі оқиғаны ойлап табуға баулу.

	
	Математика негіздері
	Жиын.
Балаларға жиын, оның әртүрлі түстегі, өлшемдегі заттардан тұратындығы туралы түсінік беру, заттарды жұппен қою арқылы оларды санамай-ақ салыстыру негізінде тең немесе тең еместігін анықтай білу.
Сан, санау.
5-ке дейін реттік санау дағдыларын дамыту, реттік сан есімдерді атау, сандарды реті бойынша атауға және қорытынды санды атауға («Аспаздың турайтын тақтайлары», «Спортшылар, қатарға тұрамыз»), «Нешінші?», «Қай орында?», «Барлығы қанша?» сұрақтарына жауап беруге үйрету.
Екі қатарда орналасқан заттар тобын салыстыруды үйрету, теңдік және теңсіздік туралы ұғымдарды қалыптастыру. Тең ұғымын екі тәсілмен: саны бойынша кем топқа бір затты қосу немесе артық топтан алып тастау арқылы қалыптастыру, «Қанша болды?», «Қаншасы қалды?», «тең», «тең болады» сұрақтарына жауап беруге үйрету.
5 көлемінде тура және кері санауға жаттықтыру.
Шама.
Заттар шамасы бойынша әртүрлі болатындығы жайлы түсінік беру. Екі түрлі және бірдей заттарды биіктігі бойынша («ең аласа», «сәл биігірек», «одан да биік», «биігірек», «ең биік») салыстыру; шаманы салыстыру кезінде екі затты үстіне және қасына қою тәсілдерін қолдану.
Геометриялық фигуралар.
Балаларды геометриялық фигураларды (дөңгелек, шаршы, үшбұрыш) («Әртүрлі пішіндегі балықтар», «Аспаздың турайтын тақтайлары») танып, атай білуге үйрету; геометриялық пішіндерді көру және сипап сезу арқылы зерттеу; сөйлеуде сын есімдерді қолдану.
Кеңістікті бағдарлау.
Өзіне қатысты кеңістік бағыттарын («алыс», «жақын») анықтау, жазықтықта заттардың орналасуын («Үй шаруашылығының этикеті») («жоғарғы сол жақ бұрыш», «жоғарғы оң жақ бұрыш», «төменгі сол жақ бұрыш», «төменгі оң жақ бұрыш») анықтау; берілген бағытта қозғалу (алға-артқа, оңға-солға, жоғары-төмен), заттарды оң қолмен солдан оңға қарай орналастыру.
Уақытты бағдарлау.
Тәулік бөліктері (таңертең, күндіз, кеш, түн), олардың сипаттамалық ерекшеліктері мен реттілігі туралы түсініктерін кеңейту, «кеше», «бүгін», «ертең» сөздерінің мағынасын түсіндіру.

	
	Қоршаған әлеммен таныстыру
	Бала, оның отбасы, үйі
Өзін ересек адам ретінде қабылдауға, өз пікірін білдіруге, келісімін көрсетуге үйрету. Өзінің аты-жөнін, тегін, жасын, жынысын атай білу дағдыларын бекіту, өзіне деген сенімділігін тәрбиелеу.
Отбасының үлкен және кіші мүшелеріне құрметпен, қамқорлықпен қарауға тәрбиелеу.
Заттық әлем
Балаларды заттық әлеммен танысуға және онымен өзара әрекеттесуге ынталандыру. Қоршаған заттар, олардың қасиеттері мен мақсаты туралы білімдерін қалыптастыру.
Көлік және байланыс құралдары
Көлік түрлерін (әуе, су, жерүсті) ажырата білу. Мақсатына қарай көлік түрлерін: өрт сөндіру машинасы, жедел жәрдем көлігі, жүк тиегіш, қар тазалайтын машинаны ажырату.
Еңбекке баулу
Еңбекке және берілген тапсырмаға оң көзқараспен, жауапкершілікпен қарауға тәрбиелеу: бастаған ісін соңына дейін жеткізе білуге үйрету. Топ бөлмесі мен ойын алаңын таза ұстауға, тәрбиешіге көмектесуге ынта білдіру. Қолынан келетін жұмысты орындау: бөлме өсімдіктеріне күтім жасау.
Ата-аналарының және басқа да ересектердің мамандықтарына қызығушылық таныту, еңбектің маңызын түсіну. Нанға және азық-түлік өнімдеріне ұқыпты қарауға тәрбиелеу.
Адамгершілік және патриоттық тәрбие
Моральдық нормаларды сақтау және бұзу жағдайларына өз көзқарасын білдіруге үйрету: өзара көмек көрсету, мақұлдау, әділдік таныту, құрдасының өтінішіне жол беру, бірге және тату ойнау, ойыншықтармен бөлісу.
Үлкендерді құрметтеуге, кішілерге көмек көрсетуге үйрету; ренжіткені үшін кешірім сұрай білуге баулу; ұлттық ойындарға қатысуға ынталандыру.
Менің Отаным – Қазақстан
Қазақстан Республикасының астанасы, туған өлке туралы түсініктерін дамыту.
Жолда жүру ережелері
Көлік түрлері, бағдаршам белгілері туралы білімдерін қалыптастыру. Көшеде, жаяу жүргіншілер өткелінде өзін-өзі ұстау ережелерін сақтау дағдыларын дамыту және оларды сюжетті-рөлдік ойындар барысында қолдануға үйрету.
Табиғатпен таныстыру
Ауа райы құбылыстары (қар, боран, бұрқасын, аяз – қыс мезгіліне тән маусымдық табиғат құбылыстары) туралы түсініктерін кеңейту.
Бақылау күнтізбесінде ауа райының жағдайын анықтау және белгілеу, қыс мезгіліне сәйкес киіну дағдыларын қалыптастыру (қыстың соңында).
Қарапайым себеп-салдарлық байланыстарды анықтау: қар – жауын-шашын; қардың жерде жатуының себебі – күннің суықтығы, аяз; ағаштардың жапырақсыз, қатып тұруының себебі – суықтың болуы; қыстап қалатын құстардың сайрамауының себебі – суық; құстар мен жануарларға қоректің жетіспеуінің себебі – күннің суықтығы және жердің қармен жабылуы.
Өсімдіктер әлемі
Өсімдіктер және оларға күтім жасау (жерді қопсыту, суару, жапырақтардың шаңын сүрту) туралы түсініктерін кеңейту. Бөлме өсімдіктеріне және табиғат бұрышындағы жануарларға (аквариумдағы балықтарға) күтім жасау ережелерін сақтай білуге үйрету.
Жануарлар әлемі
Төрт түлік және оның төлдері (мінезіндегі ерекшеліктер, қозғалысы, қоректенуі, адамдарға пайдасы), оларға күтім жасаудағы ересектердің еңбегі туралы ұғымдарын кеңейту.
Жабайы жануарлар, олардың сыртқы түрі, тіршілік ету ортасы, қозғалысы, қоректенуі және қоршаған ортаға бейімделуі (қысқы ұйқыға кетуі, сыртқы түсінің өзгеруі) туралы түсініктерін кеңейту.
Бақылау барысында жануарлар тіршілігінің маусымдық өзгерістермен байланысын салыстыру: қыста қыстап қалатын құстар адамның қасында тіршілік етіп, қыстан шығады; кейбір жануарлар қысқы ұйқыға кетеді; жыртқыштар аң аулайды; кейбір жануарлар қор жинаған азығын пайдаланады. Жануарлардың қоршаған ортаға бейімделу тәсілдерін (қорек, мекендейтін орта) анықтау.
Қыстап қалатын құстар туралы түсініктерін кеңейту, қыста құстарды қосымша қоректендірудің қажеттілігін түсіндіру.
Балалардың жалпы қабылданған мінез-құлық ережелері мен нормаларын, қауіпсіздік ережелерін меңгеруі
Қарапайымдылыққа, мейірімділікке және әділдікке, ересектерге құрмет көрсетуге, кішілерге көмектесуге тәрбиелеу. Жағымсыз қылықтары үшін ұятты сезіне білуге, ренжіткені үшін құрдасынан кешірім сұрауға баулу.
Балаларды қоршаған ортада және табиғатта өзін-өзі ұстау ережелерін сақтауға үйрету, ойын кезінде, ойын жабдықтарын пайдалану барысында өзінің қауіпсіздігін қамтамасыз ету дағдыларын қалыптастыру.
Қоғамдық орындарда және қоғамдық көлікте өзін-өзі ұстау ережелерін сақтау. Амандасу, қоштасу, ересектерді аты және әкесінің аты бойынша атау, өтінішін сыпайы түрде білдіру, алғыс айту дағдыларын қалыптастыру.
Жануарлар мен өсімдіктерге ұқыпты қарауға тәрбиелеу (қыстап қалатын құстарды қоректендіру). Қоқысты шашпауға, қоршаған ортаны таза ұстауға үйрету, экологиялық білімдерін іс жүзінде қолдануға үйрету.
Өз өмірінің қауіпсіздігінің қарапайым дағдыларын меңгеру (электр құралдарынан сақ болу, өз бетінше от жақпау, сіріңкемен ойнамау, терезенің алдына шықпау, баспалдаққа көтерілгенде және түскенде таяныштан ұстау).

	
	Сурет салу
	- түрлі балалар әрекетінде балалардың көркем-шығармашылық қабілеттерін, дербестігін, белсенділігін дамыту;
- өнер түрлері туралы ұғымдарды кеңейту, заттарды қарау және қолмен ұстап зерттеуді дамыту.
Сурет салуда әртүрлі түстерді қолдануға, көп түске назар аударуға деген ұмтылысты қолдау.

	
	Мүсіндеу
	- өнер түрлері туралы ұғымдарды кеңейту, заттарды қарау және қолмен ұстап зерттеуді дамыту;
- өнер туындыларын қабылдау мен түсіну дағдыларын қалыптастыру;
- қоршаған ортадағы әсемдікті қабылдауға баулу, шығармашылық ойлау
мен қиялды дамыту.
Дайын пішіндерден жануарлар, құстар, гүлдердің пішінін қию және ол заттарды қағаз бетіне орналастыру дағдыларын қалыптастыру. Композицияны құрастыру кезінде заттар мен нысандардың көлемі бойынша арақатынасын ескеру. Ұсақ элементтерді ересектердің көмегімен желімдеу, алдымен қағаз бетінде заттың бейнелерін құрастырып, содан кейін оны желімдеу.
Қазақ халқының сәндік-қолданбалы өнерімен, киіз үй оның жабдықтарымен, сандық, кебежемен, қоржынмен таныстыру.

	
	Жапсыру
	- өнер түрлері туралы ұғымдарды кеңейту, заттарды қарау және қолмен ұстап зерттеуді дамыту;
- өзінің және басқа балалардың жұмыстарын бағалау арқылы көркемэстетикалық талғамды дамыту.
Мүсіндеуде қысу, тарту, басу әдістерін қолдану. Кескішті қолдануды үйрету, оның көмегімен жасалған бұйымды безендіруге ынталандыру. Ертегілер мен қоршаған өмір тақырыптарына сюжеттік композициялар құру, ұжымдық жұмыстарды орындауда міндеттемелерді өзара бөлісу.

	
	Құрастыру
	- түрлі балалар әрекетінде балалардың көркем-шығармашылық қабілеттерін, дербестігін, белсенділігін дамыту;
- өнер түрлері туралы ұғымдарды кеңейту, заттарды қарау және қолмен ұстап зерттеуді дамыту;
- балаларды қауіпсіздікті сақтауға, ұқыптылыққа тәрбиелеу.
Қағаздан құрастыру.
Қағаздан құрастыруға үйрету: қағаздың парағын ортасынан бүктеп, шиыршықтап, көлемді пішіндерге, орамдарға, ілмекке айналдыра білу, бұрыштарын және қырларын біріктіру, желімдеу, бөлшектерді өзара желімдеп, композиция құрастыру, «оригами» үлгісі бойынша қарапайым пішіндер құрастыру.

	
	Музыка
	- қазақ халқының ұлттық бейнелеу өнеріне баулу арқылы патриотизмге тәрбиелеу;
- балаларға тыңдауға, айтуға жастарына сәйкес, тәрбиелік мәні бар әндерді ұсыну.
Балалардың музыкаға деген қызығушылығын тудыру, оны тыңдауға
ынталандыру, музыкалық шығармаларды эмоционалды қабылдауды дамыту.
Музыка тыңдау. Музыканы тыңдау мәдениетін сақтау (музыкалық шығармаларды алаңдамай соңына дейін тыңдау). Музыканың сипатын сезінуге үйрету, таныс шығармаларды білу, тыңдалған музыкадан алған әсерлері туралы әңгімелеу, музыкалық шығарманың мәнерлі құралдарын байқауға үйрету (ақырын, қатты,баяу, жылдам), жоғары дыбыстарды ажырату (секста, септима шегінде жоғары, төмен), әндерді иллюстрацияларды көрсетумен және қимылдармен сүйемелдеу, қазақтың ұлттық аспабы домбырамен орындалған әндер мен күйлерді тыңдату. 
«Ақсақ құлан» қазақ халық әуені; Е. Құсаинов «Көңілді арбакеш»; Б. Жүсіпалиев «Қуыршақтың мұңы»; Б. Жүсіпалиев «Көңілді марш».
Ән айту. Балаларды мәнерлеп ән айтуға үйрету, әнді созып, қимылдармен үйлестіріп айтуды қалыптастыру (ре-си бірінші октава шегінде). Қысқа музыкалық фразалар арасында тыныс алуды дамыту. Әуенді таза және сөздерді анық айтуға, музыканың сипатын жеткізе білуге үйрету. Аспаптың сүйемелдеуімен және сүйемелдеуінсіз ән айтуға баулу (тәрбиешіні көмегімен).
Ө. Байділдаев «Мысығым»; Д. Ботбаев «Қыс әні»; И. Сапарбаев «Ойыншықтар»; Д. Мацуцин «Зырлайды шанамыз».
Музыкалық-ырғақты қимылдар.
Би қимылдарын, ойындағы музыкалық қимылдарды орындауға қызығушылық тудыру, марш сипатын ырғақты жүріспен беру, музыканың қимылдық сипатына қарай жеңіл, ырғақты жүгіру; музыканың ырғағын нақты бере отырып, қос аяқпен еркін және жеңіл секіру, қимылдарды музыкамен сәйкестендіре отырып, жүрелеп отыру, музыканың екінші бөлігінде қимылдарды өзгерту, музыканың көңілді, ойнақы сипатын қабылдау, мазмұны бойынша таныс әндерді сахналауға баулу, музыканың ырғағына сәйкес әртүрлі қарқынмен секіру. 
С. Прокофьева «Марш», «Ақсақ құлан» қазақ халық әуені» қазақ халық әуені; В.Тюльканов «Марш», Г. Абдрахманова «Сәлемдесу жаттығуы»,Н.Шахина «Қандай ырғақ?»; Б. Жүсіпалиев «Көңілді марш», Ө.Байділда «Көңілді би»; Е. Тиличеева «Марш», М.Старокадомский «Қысқы би».
Балалар музыкалық аспаптарында ойнау.
Таныс әндерді орындауда балаларға арналған әртүрлі шулы музыкалық аспаптарды қолдану.
Сылдырмақтармен қарапайым әуендерді ойнау. 
«Қамажай» халық әуенін, «Ай жарқырап тұр» халық әуенін сылдырауықтарда ойнау; Д. Кабалевскийдің «Труба мен дабыл» шығармасына сай дабылдар.
Балалар музыкалық аспаптарын тану және атау. 
Билер. Әуеннің көңілді сипатын қабылдауға үйрету, музыканың кіріспесін ажырату, кіріспеден кейін қимылдарды бастау, музыканың сипатына сәйкес қимылдарды ауыстыру, би қимылдарының, билердің атауларын есте сақтау. Жеңіл, ырғақпен қозғалу; жұппен би қимылдарын орындау; билерде ойындағы музыкалық қимылдарды қолдану.
Музыканың сипатына сәйкес ойын әрекеттерін орындау, шеңбер бойымен ән айтып жүру, қимылдарды өзгерту, шапшаңдық пен ептілік таныту, музыканың көңілді, ойнақы сипатын ажырата білу, атрибуттармен би қимылдарын орындау.
Қазақтың ұлттық би өнерімен таныстыру. «Қамажай» биін үйрету.

